Йоан Анагност, тоест "Четец", е клирик с неизвестен сан и е свидетел на описваните от него събития от март 1430 година. Според Царас, редактора на последното научно издание на Анагност от 1958 година, от 22-те глави на „Разказа“ на Йоан Анагност принадлежат само първите 12 – с повествованието за похода на османската армия, начело със султан Мурад II срещу Солун, защитните мерки на венецианците, за духа на гражданите. Описана е и четиридневната обсада на града и падането му. Глави 13 – 22 са написани от друг автор, след падането на Константинопол в 1453 година, и в тях по разкази на очевидци в детайли са описани последиците от падането на града. Дело на втория автор е и заглавието.